આ પહેલ કરવા બદલ કન્નુર પ્રશાસન અભિનંદનને પાત્ર છે. પણ આ સમસ્યા માત્ર કન્નૂર પૂરતી મર્યાદિત નથી. આવા અનેક કિસ્સાઓ દેશભરના વિવિધ ભાગમાં તાજેતરમાં બન્યા છે. વિદ્યાર્થીઓને આ બાબતે તાલિમ આપવામાં આવે છે એમ તેમનાં માવતરને પણ તાલિમબદ્ધ કરવાની જરૂર છે. આવા બનાવો એ સત્યને વારંવાર પુરવાર કરે છે કે જીવનમાં વિજ્ઞાન વણાયેલું હોય તેનાથી કંઈ વૈજ્ઞાનિક અભિગમ પેદા થતો નથી. ખરી જરૂર વૈજ્ઞાનિક અભિગમ પેદા કરવાની છે, પણ જે રીતે બાબાઓનાં રજવાડાં આપણા દેશમાં ફૂલ્યાંફાલ્યાં છે અને તેમને રાજ્યસત્તાનું સમર્થન પ્રાપ્ત થતું આવ્યું છે એ જોતાં આવી આશા રાખવી એ પણ દેશદ્રોહ ગણાય તો નવાઈ નહીં!